La cantautora Xiomara Abelló arriba a Sagunt per presentar el seu últim treball 'Entre teles'
06 d’octubre 2020

![Imagen 1](/media/u2qje1xs/93_mini_xiomara.jpg)

Diumenge que ve, 11 d'octubre, a les 20 hores el Teatre de Begonya del Port de Sagunt (C/Progrés, núm. 38) acollirà el concert de la cantautora castellonenca Xiomara Abelló on l'artista presentarà el seu treball _Entre Teles_. Este concert es troba emmarcat dins del programa d'actes del 9 d’Octubre de 2020 que han organitzat les regidories de Cultura i de Festes i Cultura Popular de l’Ajuntament de Sagunt.

Les entrades seran gratuïtes i l'aforament limitat. Les persones interessades a reservar les seues butaques, poden fer-ho a través del següent enllaç de Servientradas: [](https://www.servientradas.com/espectaculo/ayuntamiento_de_sagunto/4/xiomara-abello.html)[https://www.servientradas.com/espectaculo/ayuntamiento\_de\_sagunto/4/xiomara-abello.html.​](https://www.servientradas.com/espectaculo/ayuntamiento_de_sagunto/4/xiomara-abello.html.)

En el concert, Xiomara Abelló presentarà el seu primer treball discogràfic _Entre teles_, on l'artista parla de trobades, d'aventures, de penes, de ràbia, d'amor, d'infància, de camins i de la vida i ho fa mitjançant música amb influències que transiten dels ritmes llatins a la cançó d'autor tradicional, el folklore d'arrel valenciana, la samba o la _bossa nova_.  

Xiomara Abelló és graduada en guitarra de jazz pel Conservatori Superior de Música de València, formada en guitarra clàssica i llicenciada en Filologia Anglesa. Ha treballat com a guitarrista amb formacions de diferents estils que van des de la música tradicional cubana, la música brasilera, el teatre musical o la cançó d'autor. Ha format part de projectes com per exemple Jazz Street Marching Band, SUJO Big band, Ríos do’ Samba, Big band UJI, o Dar’t, fent concerts tant a escala nacional com a internacional.

En 2016 s'endinsà com a directora escènica i compositora amb l'obra interdisciplinària _El Castell de Naips_. Actualment es troba presentant el seu primer treball com a cantautora _Entre teles_, una compilació de temes originals que parlen de vivències, emocions, i vida. És per una d'estes composicions, _Pena, agua, aire_ que rep en 2018 el Premi del Públic del concurs ‘Cantautores con la voz pequeña’, dins del Xicotet Festival de Benicarló, així com al Certamen de Jóvens Cantautors Ciutat de Xàtiva.

Al setembre de 2019 porta _Entre Teles_, i el valencià, a Llatinoamèrica. Allí actua dins del Festival Sonamos Latinoamérica a Santa Fe (l'Argentina), i participa en tallers didàctics amb escolars on es mostra la diversitat cultural, lingüística i musical de diferents pobles. A més, realitza un treball de recerca sobre música tradicional i cooperació artística amb altres formacions musicals de l'Argentina, Colòmbia, i Mèxic.

![](/media/olrlqyn1/93_c_xiomara.jpg)  
  
  

​

*   [](http://www.facebook.com/sharer.php?u=https://aytosagunto.es/va/actualitat/la-cantautora-xiomara-abello-arriba-a-sagunt-per-presentar-el-seu-ultim-treball-entre-teles/ "Facebook")
*   [](http://twitter.com/share?url=https://aytosagunto.es/va/actualitat/la-cantautora-xiomara-abello-arriba-a-sagunt-per-presentar-el-seu-ultim-treball-entre-teles/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-cantautora-xiomara-abello-arriba-a-sagunt-per-presentar-el-seu-ultim-treball-entre-teles/ "Linked In")
*   [](mailto:?body=https://aytosagunto.es/va/actualitat/la-cantautora-xiomara-abello-arriba-a-sagunt-per-presentar-el-seu-ultim-treball-entre-teles/)